Jegyzőkönyv

2018. július 24. napján 15,00 órakor a Gősfa Faluházban megtartott nyilvános képviselő-testületi ülésről.

**Jelen vannak** Farkas Tiborné polgármester

Vincze Istvánné alpolgármester

Hessel Ferencné képviselő

Horváth Edit képviselő

Szabó Gyuláné képviselő

Szita Gabriella jegyző

**Farkas Tiborné polgármester** köszöntötte a megjelenteket, ezt követően megállapította, hogy az ülés határozatképes, jelenlévő képviselők száma 5 fő.

Tájékoztatta a képviselőket, hogy a képviselő–testületi ülés összehívására Gősfa Község Önkormányzati Képviselő–testületének az Önkormányzat Szervezeti és Működési Szabályzatáról szóló 1/2015 (I.7.) önkormányzati rendelet 12. §. (1) (2) bekezdése alapján, meghívó kiküldése nélkül került sor. Farkas Tiborné polgármester a képviselő-testületi ülés összehívására okot adó sürgős, halasztást nem tűrő esetként térítésmentes ingatlan felajánlást jelölte meg.

A képviselő-testület egyhangúan a polgármester javaslatára az alábbi napirendet fogadta el:

**Napirend:**

1. **Gősfa 39/2 hrsz-ú ingatlan önkormányzat részére történő felajánlása  
   Előadó: Farkas Tiborné polgármester**
2. **Törvényességi javaslat megtárgyalása  
   Előadó: Farkas Tiborné polgármester**
3. **Egyebek**

**Napirend tárgyalása:**

* 1. **Gősfa 39/2 hrsz-ú ingatlan önkormányzat részére történő felajánlása  
     Előadó: Farkas Tiborné polgármester**

**Farkas Tiborné polgármester:** Felolvasta a napirenddel kapcsolatosan érkezett felajánlást.

**Szita Gabriella jegyző:** Elmondta, hogy a terület a rendezési terv szerinti feltételek figyelembe vételével megosztható.

A képviselő-testület megtekintette a helyszínen az ingatlant.

**Farkas Tiborné polgármester:** Elmondta, hogy az épület bontására kapott három árajánlatot, amelyek szerint a bontás költsége meghaladja az egy millió forintot. Ismertette az ajánlatokat.

**Vincze Istvánné alpolgármester:** Véleménye szerint túl költséges lenne elfogadni felajánlást.

**Horváth Edit képviselő:** Szerinte ott nem is lehetne semmit kialakítani. Azon a sarkon minden ház romos állapotú. Ez a terület ennyit nem ér meg.

**Farkas Tiborné polgármester:** Indítványozta,a következő határozat elfogadását**:** Az önkormányzat az ingatlan megtekintését követően megköszöni Tóth Jánosné tulajdonosnak a Gősfa, Dózsa u. 1. szám alatti ingatlan tulajdonjog felajánlását. A felajánlásban támasztott feltételekkel azt azonban elfogadni nem tudja, egyrészt az ingatlan bontásának és a terület rehabilitációjának hozzávetőleges (az épület bontása tekintetében árajánlatokkal alátámasztott) hárommillió forintot elérő magas költségére tekintettel, másrészt a visszamaradó épület nélküli ingatlan hozzávetőleges értéke 500.000 Ft, amely a költségek ismeretében veszteséges beruházást jelentene az önkormányzat, és ezáltal, a magyar állam részére is.

Kérdés, hozzászólás az elhangzott napirenddel kapcsolatban nem érkezett, **az ülést levezető polgármester** a napirend tárgyalását lezárta, megállapította, hogy a képviselő-testület ülése határozatképes, jelenlévő képviselők száma 5 fő, ezt követően szavazásra bocsátotta az önkormányzat 2017. évi belső ellenőrzési jelentését.

Gősfa Község Önkormányzati Képviselő-testülete 5 igen egyhangú szavazattal a következő határozatot hozta:

**Gősfa Község Önkormányzati Képviselő-testületének  
21/2018.(VII.24.) számú határozata**

Gősfa Község Önkormányzati Képviselő-testülete az ingatlan megtekintését követően megköszöni Tóth Jánosné tulajdonosnak a Gősfa, Dózsa u. 1. szám alatti ingatlan tulajdonjog felajánlását.

A felajánlásban támasztott feltételekkel azonban azt elfogadni nem tudja, egyrészt az ingatlan bontásának és a terület rehabilitációjának hozzávetőleges (az épület bontása tekintetében árajánlatokkal alátámasztott) hárommillió forintot elérő magas költségére tekintettel, másrészt a visszamaradó épület nélküli ingatlan hozzávetőleges értéke 500.000 Ft, amely a költségek ismeretében gazdaságtalan beruházást jelentene az önkormányzat, és ezáltal a magyar állam részére.

* 1. **Törvényességi javaslat  
     Előadó: Farkas Tiborné polgármester.**

**Farkas Tiborné polgármester:** ismertette az írásos előterjesztést, majd elmondta, hogy nagyon hasznosnak tartja a belső ellenőrzés működtetését. Kérte a képviselőket vitassák meg az előterjesztést.

Kérdés hozzászólás a napirenddel kapcsolatosan nem érkezett.

**Farkas Tiborné polgármester:** Indítványozta. a Zala Megyei Kormányhivatal ZAB/030/1180-1/2018. számú törvényességi észrevételében foglaltakkal egyetért, az abban foglaltakat tudomásul veszi.

A Képviselő-testület felhívja a jegyzőt az Mötv. 52. §. (2) bekezdésében, valamint a 23/2012. (IV. 25.) KIM r. 2. §-ban foglalt határidő betartására.

Kérdés, hozzászólás az elhangzott napirenddel kapcsolatban nem érkezett, **az ülést levezető polgármester** a napirend tárgyalását lezárta, megállapította, hogy a képviselő-testület ülése határozatképes, jelenlévő képviselők száma 5 fő, ezt követően szavazásra bocsátotta az elhangzott indítványt.

Gősfa Község Önkormányzati Képviselő-testülete 5 igen egyhangú szavazattal a következő határozatot hozta:

**Gősfa Község Önkormányzati Képviselő-testületének  
22/2018.(VII.27.) számú határozata**

Gősfa Község Önkormányzati Képviselő-testülete a Zala Megyei Kormányhivatal ZAB/030/1180-1/2018. számú törvényességi észrevételében foglaltakkal egyetért, az abban foglaltakat tudomásul veszi.

A Képviselő-testület felhívja a jegyzőt az Mötv. 52. §. (2) bekezdésében, valamint a 23/2012. (IV. 25.) KIM r. 2. §-ban foglalt határidő betartására.

A képviselő-testület felhívja a polgármestert és a jegyzőt, hogy a határozat kivonatát a Kormányhivatal részére küldje meg.

**Határidő: 2018. augusztus 30.**

**Felelős: Farkas Tiborné polgármester**

* 1. **Egyebek**
* **Beiskolázási támogatás  
  Előadó: Farkas Tiborné polgármester**

**Farkas Tiborné polgármester:** Elmondta, hogyvéleménye szerint a tavalyi évhez hasonlóan az óvodásoknak 4.000 Ft-ot, általános iskolások részére 8.000 Ft-ot, a középiskolások részére 12.000 Ft-ot felsőfokú tanintézmények nappali tagozatos hallgatói részére14.000 Ft-ot biztosítson az Önkormányzat 2018. évben. Kérte a képviselőket mondják el véleményüket.

Kérdés, nem hangzott el.

**Farkas Tiborné polgármester:** Indítványozta, hogy Gősfa közigazgatási területén állandó lakcímmel rendelkező óvodáskorú gyermekek részére 4000 Ft összegű óvodáztatási támogatást, az általános iskolás gyermekek részére 8.000 Ft, középiskolás diákok részére 12.000 Ft, felsőfokú nappali tanulmányokat folytató hallgatók 14.000 Ft összegű támogatást nyújtson az Önkormányzat 2018. évben.

Kérdés, hozzászólás a napirenddel kapcsolatosan nem hangzott el, az ülést levezetőpolgármester anapirend tárgyalását lezárta, megállapította, hogy az ülés határozatképes, jelenlévő képviselők száma 3 fő majd szavazásra bocsátotta a napirend tárgyában elhangzott indítványt

Gősfa Község Önkormányzati Képviselő-testülete 3 igen, egyhangú szavazattal a következő határozatot hozta:

**Gősfa Község Önkormányzati Képviselő-testületének  
23/2018.(VII.27.) számú határozata**

Gősfa Község Önkormányzati Képviselő-testülete 2018. évben az óvodások gyermekek részére óvodáztatási támogatás címén 4.000 Ft, általános iskolás tanulók részére beiskolázási támogatás címen 8.000 Ft, a középiskolás diákok részére 12.000 Ft beiskolázási támogatás címen, a felsőfokú nappali rendszerű tanulmányokat folytató hallgatók részére 14.000 Ft beiskolázási támogatást, állapít meg a községben állandó bejelentett lakcímmel rendelkező lakosok részére. A képviselő-testület felkéri a polgármestert a tankönyvtámogatások folyósítására.

**Határidő: 2018. október 30.**

**Felelős: Farkas Tiborné polgármester**

* **Tájékoztató**

**Farkas Tiborné polgármester:** Elmondta, hogy90 e Ft-ba került a falunap. A rendezvényhez 50 e Ft támogatás érkezett, a kiadások összesen 140 e Ft-ba kerültek.

Megkérdezte ülést levezető polgármester a jelenlévő képviselőket van-e közérdekű kérdés, hozzászólás.

Egyéb közérdeket érintő kérdés, bejelentés nem hangzott el, a polgármester megköszönte a megjelenést és az ülést 17,04 órakor bezárta.

**K.m.f.**

**Farkas Tiborné Szita Gabriella  
 polgármester jegyző**